Η **Άννυ (ή Άννη) Κωνσταντινίδου** (Κάιρο, 11 Ιουνίου 1962), είναι Ελληνίδα πρώην αθλήτρια της καλαθοσφαίρισης, της τοιχοσφαίρισης καθώς και πρώην μαραθωνοδρόμος. Θεωρείται η κορυφαία Ελληνίδα καλαθοσφαιρίστρια της εποχής της. Αγωνιζόταν στην θέση της πλέι μέικερ και ήταν γνωστή με τα προσωνύμια "Θηλυκός Γκάλης" και "Magic Annie", από τους δύο άντρες συναδέλφους της που μεσουρανούσαν εκείνη την εποχή, τον Νίκο Γκάλη και τον Μάτζικ Τζόνσον.

Βιογραφία
---------

Γεννήθηκε στο Κάιρο από πατέρα, ο Δημήτρης, μακρινής Κυπριακής καταγωγής πρωταθλητής του τριπλούν και γυμναστής στην Αίγυπτο, και μητέρα, η Ντόρα αρμενικής καταγωγής, διεθνής καλαθοσφαιρίστρια με την Εθνική Αιγύπτου, είχε και μία αδελφή την Σοφία επίσης αθλήτρια. Φοίτησε αρχικά στην Αμπέτειο Σχολή Καΐρου κι έπειτα όταν το 1968 η οικογένεια μετακόμισε στην Αθήνα και την συνοικία Μακρυγγιάννη, σε σχολείο της Αθήνας και τέλος στο κολέγιο της Αμερικανικής παροικίας Αθηνών (*American Community School of Athens*) όπου αποφοιτώντας σπούδασε στο Καναδικό Πανεπιστήμιο ΜακΓκιλ. Στον Καναδά πήγε αρχικά να σπουδάσει μεταφράστρια αλλά τον δεύτερο χρόνο άλλαξε αντικείμενο σπουδών και μεταφέρθηκε στο τμήμα φυσικής αγωγής όπου και αποφοίτησε. 

Από το 1983 έως το 1985 έκανε μεταπτυχιακό στις ΗΠΑ στην εργοφυσιολογία. Μετά το τέλος των σπουδών της έγινε εκπαιδευτικός, τα πρώτα χρόνια γυμνάστρια, στο κολέγιο της αμερικανικής παροικίας Αθηνών και προπονήτρια του.

Μιλάει εκτός από ελληνικά και αραβικά, αγγλικά, ισπανικά, και αρμενικά. Είναι παντρεμένη με τον πρώην καλαθοσφαιριστή Παναγιώτη Τζελάλη και έχουν δύο παιδιά.

Σταδιοδρομία στη καλαθοσφαίριση
-------------------------------

Καλαθοσφαίριση έπαιξε πρώτη φορά στο κολέγιο της Αμερικανικής παροικίας και το 1973 μετά από ένα φιλικό του κολεγίου με την Γλυφάδα υπέγραψε συμβόλαιο στην Γλυφάδα. Η ίδια σε συνέντευξη της αναφέρει ότι η Γλυφάδα ήθελε την αδελφή της αλλά έπειτα από παράκληση του πατέρα της πήραν και αυτή, ήταν 11 ετών. Στην Γλυφάδα το ίδιο έτος και μόλις 11 ετών έπαιξε βασική στα τελικά του πανελλήνιου πρωταθλήματος, στην Γλυφάδα θα παραμείνει έως το 1980, ενδιάμεσα σπούδαζε στον Καναδά και αγωνιζόταν στο εκεί πανεπιστημιακό πρωτάθλημα με το Πανεπιστήμιο Μάκγκι (McGil) από το 1979 έως το 1984 όπου έγινε η πρώτη σκόρερ όλων των εποχών του ιδρύματος.

Επιστρέφοντας από τις σπουδές στον Καναδά το 1983 η Γλυφάδα αντιμετώπιζε πρόβλημα διάλυσης του τμήματος και την τιμώρησε με σκοπό να μην μπορεί να φύγει αλλά έπειτα από προσφυγή της στο ΑΣΕΑΔ έμεινε ελεύθερη. Το 1983 υπέγραψε στον Σπόρτιγκ, αφού πρώτα απέρριψε προσφορά του Παλαιού Φαλήρου, κι αγωνίστηκε έως το 1993 που σταμάτησε την καριέρα της. Τα πρώτα χρόνια στον σύλλογο αντιμετώπισε πρόβλημα στην συμμετοχή της κι ερχόταν από την Αμερική όπου έκανε μεταπτυχιακό μόνο για τους αγώνες. Με τον Σπόρτιγκ έπαιξε σε δύο φάιναλ φορ της Ευρώπης το 1991 στην Βαρκελώνη όπου ο σύλλογος τερμάτισε 3ος και το 1994 στο Μπάρι όπου ο σύλλογος ήταν 4ος αλλά η Άννυ ήταν στην καλύτερη πεντάδα της διοργάνωσης. Με τον Σπόρτιγκ κατέκτησε 10 πρωταθλήματα Ελλάδος και 6 κύπελλα.

Με την Εθνική Ελλάδος αγωνίστηκε από το 1976 έως το 1993, με συμμετοχές αρχικά στην εθνική νεανίδων. Ήταν οκτώ χρόνια αρχηγός της και μαζί είχε κερδίσει το χάλκινο μετάλλιο στους Βαλκανικούς του 1985. Επίσης το χάλκινο μετάλλιο στους Μεσογειακούς του 1991 και συμμετοχή σε όλες τις διοργανώσεις, ευρωπαϊκά και παγκόσμια πρωταθλήματα.

Σταδιοδρομία στην τοιχοσφαίριση και το μαραθώνιο
------------------------------------------------

Μαραθώνιο άρχισε να τρέχει στην Γλυφάδα, πρώτη το 1976 σε λαϊκό αγώνα ανώμαλου δρόμου. Στον Καναδά κατά την φοίτησή της στο Πανεπιστήμιο Μάκγκι, όπου ήταν πρώτη σε αρκετούς αγώνες. Το 1993 είχε επίδοση 3 ώρες και 18.

Στην τοιχοσφαίριση ήταν Πρωταθλήτρια Ελλάδος γυναικών το 1985, 1986, 1987, 1988, 1989, 1994 και το 1995. Το 1994 αγωνίστηκε με την εθνική ομάδα στο Ευρωπαϊκό πρωτάθλημα του Ελσίνκι.

Βραβεύσεις
----------

Το 1983 πολυτιμότερη παίκτρια του Πανεπιστημίου Μάκγκι, πολυτιμότερη παίκτρια στους Μεσογειακούς του 1991 και την ίδια χρονιά στο τουρνουά πρόκρισης του Ευρωπαϊκού πρωταθλήματος. Βράβευση για την προσφορά της από την Ελληνική ομοσπονδία καλαθοσφαίρισης το 1993, και στις 10 καλύτερες καλαθοσφαιρίστριες της Ευρώπης σε ψηφοφορία το 1992. Επίσης έχει τιμηθεί για την προσφορά της από πολλούς αθλητικούς συλλόγους και με το κύπελλο Ήθους του ΠΣΑΤ το 1992. Με πρωτοβουλία της το 1995 διοργανώθηκε το πρώτο "ολ σταρ γκέιμ" γυναικών.

Παραπομπές
----------

1. 1 2 3 4 5  Who is Who-Κωνσταντινίδου Άννη, ανακτήθηκε 17 Φεβρουαρίου 2018
2. 1 2 3 4 5  Άννυ Κωνσταντινίδου στον ΔΩΔΩΝΗ SUPER FM: «Θέλω να πιστεύω πως μέσα από το μπάσκετ κέρδισα τον σεβασμό ανθρώπων», ανακτήθηκε 17 Φεβρουαρίου 2018
3. 1 2 3 4 5 6 7 8  Βιογραφικό στην Ελληνική Ομοσπονδία βετεράνων παικτών Αρχειοθετήθηκε 2018-01-18 στο Wayback Machine. ανακτήθηκε 17 Φεβρουαρίου 2018
4. ↑  Σπόρτιγκ-Ιστορία Γυναικείο Τμήμα Αρχειοθετήθηκε 2018-05-08 στο Wayback Machine. ανακτήθηκε 17 Φεβρουαρίου 2018
5. ↑  ΣΠΑΝΙΕΣ PHOTOS: Από το μετάλλιο του 1991 στο Ευρωμπάσκετ της Πράγας. Η Άννη Κωνσταντινίδου στο Sport-Retro.gr του Μάνου Ανδρουλάκη, ανακτήθηκε 17 Φεβρουαρίου 2018
6. ↑  Τάκης Ευσταθίου στο φύλλο της εφημερίδας "Αθλητική Φωνή" της [*νεκρός σύνδεσμος*]Δευτέρας 13 Δεκεμβρίου 1976, σελ. 6: "Η Α. Κωνσταντινίδου αιτία για να φτιάξη η Γλυφάδα αθλητισμό" Ανακτήθηκε στις 8/11/2019[*νεκρός σύνδεσμος*]
7. 1 2 3  Η κορυφαία παίκτρια όλων των εποχών Άννυ Κωνσταντινίδου στο 3ο ΔΙΕΘΝΕΣ BASKETBALL CAMP FOR LADIES!, ανακτήθηκε 17 Φεβρουαρίου 2018
8. ↑  squash gr-Πρωταθλητές Ελλάδας, ανακτήθηκε 17 Φεβρουαρίου 2018
9. ↑  Ριζοσπάστης αθλητισμός-Τα κορίτσια υπόσχονται θέαμα, ανακτήθηκε 17 Φεβρουαρίου 2018